Fjögur hundruð og fimmtíu manns hafa sótt um alþjóðlega vernd hér á landi frá áramótum. Hundrað sjötíu og níu þeirra eru með tengsl við Úkraínu. Fjöldinn gæti verið meiri því fólk má dvelja hér á landi í allt að þrjá mánuði án þess að gefa sig fram.
Færri komu hingað til lands um helgina en dagana á undan. Undanfarna þrjá daga voru 48 skráðir í kerfi lögreglunnar, 29 þeirra með tengsl við Úkraínu. Mikill fjöldi þeirra sem flúið hafa átökin eru konur og börn. Alls hafa 96 konur og 50 börn komið hingað til lands frá Úkraínu frá innrás Rússa í landið 24. febrúar. Gylfi Þór Þorsteinsson aðgerðarstjóri móttöku úkraínsku flóttamannanna segir að á vefinn Island.is hafi borist um þrjú hundruð íbúðir. Gylfi segir að þetta sé allt frá því að vera herbergi inni á heimilum og upp í íbúðir. Hann segir að skoða verði öll tilboðin og tryggja að húsnæðið sé öruggt. Sú vinna sé að fara í gang en hann hvetur fólk sem getur lánað húsnæði að skrá það á Island.is. Langflestir þeirra sem sótt hafa um alþjóðlega vernd hér á landi á þessu ári koma frá tveimur löndum; 179 frá Úkraínu og 157 frá Venesúela en ríkisföngin eru alls tuttugu og eitt. Útlendingastofnun sér um að útvega fólki, sem óskar eftir alþjóðlegri vernd, húsaskjól. Almenna reglan er sú að fólk fær húsnæði í tvær vikur eftir að jákvæð niðurstaða liggur fyrir, eftir það þarf fólkið að leita sér sjálft að húsnæði.
Um það bil helmingur þeirra 179 ríkisborgara Úkraínu sem hefur sótt um vernd hér undanfarnar vikur dvelur í húsnæði á eigin vegum, hjá ættingjum eða vinum. Hinn helmingurinn dvelur í búsetuúrræðum sem Útlendingastofnun rekur. Samtals dvelja um 600 umsækjendur um vernd í búsetuúrræðum stofnunarinnar. Félagsmálaráðuneytið tók við hlutverkinu um áramót en Útlendingastofnun sinnir því tímabundið.

Um sex hundruð umsækjendur um alþjóðlega vernd dvelja í búsetuúrræðum Útlendingastofnunar. Fjögur hundruð og fimmtíu hafa sótt um slíka vernd það sem af er ári.